በሀረርጌ ዞኖች አስፈላጊው እርዳታ እየተከፋፈለ መሆኑ ተገለጸ
በምስራቅ ሀረርጌ ዞን የምግብ እጥረት ላጋጠማቸው 449ሺ 651 ነዋሪዎች የምግብ እርዳታ እየተከፋፈለ መሆኑን የዞኑ አደጋ መከላከልና ዝግጁነት ኮሚሽን ኃላፊ አቶ ሀሮን አሊዬ ለጋዜጠኞች ገልጸዋል፡፡በመሆኑም የቤተሰብ ቁጥርን መሠረት በማድረግ በወር ለአንድ ሰው 15 ኪሎ ግራም እህልና ዜሮ ነጥብ 45 ሊትር ዘይት እንደሚከፋፈል አቶ ሀሮን ተናግረዋል፡፡በዞኑ በማዳጋቶላና ኩርፋ ጨሌ ወረዳዎች የምግብ እጥረት ላጋጠማቸው 82ሺ ያህል ነዋሪዎች እርዳታ እየተከፋፈለ መሆኑን ነው የወረዳዎቹ አስተዳዳሪዎች የተናገሩት፡፡በኩርፋ ጨሌ ወረዳ የጨፌ አነኒ ቀበሌ ነዋሪ የሆኑት አቶ ሸሪፍ የሱፍና መምህርት በያ አመት በመንግስት የሚቀርበው እርዳታ ለችግሩ ተጠቂዎች እየተከፋፈለ እንደሆነ ነው ያረጋገጡት፡፡ በመማር ማስተማሩ ሂደት ላይ ያስከተለው ችግር እንደሌለ የጠቆሙት መምህርቷ ለተማሪዎች የቁሳቁስ ድጋፍ እየተደረገ ነው ብለዋል፡፡የዞኑ ዋና አስተዳዳሪ ደምሴ ያቺሶ በዞኑ ድርቅ እንጂ ረሃብ እንደሌለ በመጠቆም በዚህም ምክንያት የሞተ ሰው አለመኖሩን ለጋዜጠኞች ተናግረዋል፡፡የውሃ ችግርን ለመቅረፍም ድርቁ ለፀናባቸው ስምንት ወረዳዎች 17 የውሃ ማመላለሻ ተሸከርካሪዎች( ቦቴ) አገልግሎት እየሠጡ  መሆኑን አስረድተዋል፡፡ በክረምት የዝናብ እጥረት ምክንያት የመኸር ምርት በመቀነሱ የተረጂዎቹ ቁጥር በቀጣይ ሊጨምር እንደሚችል ጠቁመዋል፡፡በምዕራብ ሀረርጌ ዞን መኢሶ ወረዳ በበልግና በመኸር ዝናብ እጥረት ምክንያት 97ሺ 177 ተረጂዎች መኖራቸውን  የዞኑ ዋና አስተዳዳሪ አቶ መሃመድ ከማል አመልክተዋል፡፡በዞኑ ለድርቅ የተጋጡ ወገኖችን ለመታደግ አመራሩ፣የመንግስት ሠራተኛውና የንግዱ ማህበረሰብ ሁለት ነጥብ ሶስት ሚሊዮን ብር በማዋጣት 485 ኩንታል እህል በመግዛት በመጠባበቂያነት እንዲያዝ መደረጉን አቶ መሃመድ ገልጸዋል፡፡ህፃናትና እናቶች እንዳይጎዱ ልዩ ትኩረት በመስጠት አልሚ ምግብ እየተከፋፈለ መሆኑን ያወሱት ዋና አስተዳዳሪው 6 ሺ 200 ህጻናት እየተረዱ መሆናቸውን አስታውቀዋል፡፡ በሁለት ዙር 172ሺ100 እስር ጭድና ደረቅ ሳር ለ140ሺ ከብቶች ተከፋሏል፡፡ የጠፉ ሰብሎችም ለእንስሳቱ በመኖነት እንዲያገለግሉ በመደረጉ ችግሩ ቀንሷል፡፡በምዕራብ ሀረርጌ ዞን የመኢሶ ወረዳ የአደጋ መከላከልና ዝግጁነት ኮሚሽን ኃላፊ አቶ ዮሐንስ ጌታቸው ህጻናት ከትምህርት ገበታ እንዳይርቁ ለሰባት ቀበሌዎች የትምህርት ቁሳቁሶች መከፋፈላቸውን ተናግረዋል፡፡ከኪራይ ሰብሳቢነት አንጻር እርዳታው በአግባቡ እንዳይደርስ ባደረጉ የቀበሌ አመራሮች ላይ ህጋዊ እርምጃ መወሰዱንም አመልክተዋል፡፡ከተለያዩ አካላት የተውጣጣ ግብረ ኃይል ተቋቁሞ ከድርቅ ጋር  የተያያዙ ችግሮችን  በማጣራትና እርዳታ የሚያስፈልጋቸውን ዜጎች የመለየት ሥራ እየተከናወነ እንደሆነም  ኃላፊዎቹ አረጋግጠዋል፡፡